BRATISLAVA 1. septembra (SITA) - Slobodné fórum podľa jeho predsedníčky Zuzany Martinákovej dôrazne odmieta vyjadrenia poslanca Jirka Malchárka o spájaní sa SF s ANO. Ako dodáva Martináková, SF prijalo stratégiu samostatného postupu a k žiadnym rokovaniam o spájaní sa s ANO, ani s inou politickou stranou nedošlo. "SF rokovalo s ANO iba raz o znižovaní odvodov, a to aj za účasti podpredsedov Lintnera a Malchárka," uvádza Martináková. Zdôrazňuje, že jej strana vždy žiadala, aby ministri niesli zodpovednosť za svoje prešľapy a odstúpili. "Požadovali sme to rovnako v prípade ministra Kaníka, Fronca, Dzurindu a aj Ruska. Vyzývame poslancov okolo Ľ. Lintnera, aby konali transparentne a nepoužívali pre svoj politický zápas v ANO iné politické subjekty," uzatvára Martináková.
J. Malchárek sa pre média vyjadril, že P. Rusko s Martinákovou niekoľkokrát tajne rokovali. Rusko podľa neho vyhlásil, že by bolo dobré mať Z. Martinákovú v strane ako dvojku, avšak predsedníctvo o tom nikdy nerokovalo. Ruskovi to Malchárek spolu s Lintnerom a Tóthom vytkli pri osobnom rozhovore pred dvoma týždňami a Rusko to nepoprel. Reakcie ANO aj SF sú podľa Malchárka veľmi emotívne. Potvrdzuje to, že mali v pláne zahrať sa na silnú opozíciu a začať odvolávať členov vlády, konštatoval. Ako dodal, je to vrchol politickej a ľudskej nezodpovednosti, ak by pre osobné spory a osobné aktivity P. Ruska mala prísť vládna koalícia o stabilitu.
kn;an;zd